khistorydata/jeongjo-sjw-relations huggingface dataset:
정조 19년
副校理李明淵疏曰伏以嗚呼臣鮮民之生也天地父母惟殿下在上殿下有命臣何敢辭頃日掌憲出肅亦見臣事殿下以實不以文之有矢其心者矣第玆玉署一步自有鐵限幾重雖蒙特點之恩難冒依舊玆於召牌之下忙陳危懇伏乞聖慈察其非出於飾讓亟許遞改以便公私焉臣雖不敢以館職自處當殿下遇災求言之會只陳私義義分之所不敢也顧臣草土以來頑喘雖獲支延神思尙爾荒迷一切當世之事萬念茫昧倉卒應旨求索不得臣請以先父平日誦記於中心而傳告於不肖者爲聖明仰陳之其言曰吾於己卯年待罪左從史時殿下初受小學題辭至人性之綱綱字之義難於指陳講官奏曰閣下曾見網罟乎敎曰未也吾於是出次擧衣袂譬喩告之則殿下豁然領悟曰可知之矣吾因言人倫亦有三綱所謂父爲子綱君爲臣綱夫爲妻綱者是也敎曰夙聞是語矣今更分明也吾又言萬事無不有綱綱者物之大要爲人君者尤所當知也殿下隨聞卽會聰思炳若吾由是有以知殿下睿聖出於天縱聞一知十已自沖齡矣吾又於庚寅年待罪春坊時進講綱目至後魏古弼捽歐劉樹事吾奏曰古弼直則直矣無禮之擧未免夷虜習氣矣殿下敎曰何傷乎人君不傾聽民國之計但坐圍碁弼之擧無怪也吾又曰君臣胥失矣殿下敎以若論其失魏主之失尤大古弼之失由於其君之先失是有可恕也吾於是慙悚失言而益知殿下睿識卓絶非群僚所敢仰贊萬一而一言興邦政謂此也吾嘗作古弼捽劉樹圖欲請掛置榻右以爲燕閒省察無忘夙心之資而未果矣嗚呼言猶在耳而臣今蒲柳易零顔髮非昔若復泯然不陳竊恐抱恨無窮而仍伏念十年以來殿下之三綱皆不振矣又何爲嚴設禁防使群下不得言之乃與夫深恕千古古弼者大有逕庭抑何也臣方追繹先臣之言不禁涕血而臆塞不能一一伏惟殿下必有所內省而惕然者矣向日隱隱之雷已足爲殿下警懼之所由興而求言而罪言非止一人則應天以實固不宜若是況其間殿下顚倒非常之擧又何如也轟燁之不足殆乎震驚者豈無所召而致也伏願殿下穆然加念先命喉司痛除禁令然後有言深逆于聖心亦必曲恕如古弼之事以整三綱以安宗社而近日凡以言獲罪者槪令收還則聽卑之天亦安得無感回之理也臣治疏將上之際伏聞臣之職名以特除施夫中批何等異數而例及於無狀賤臣也且感且榮不知所出而靜究事理特名實之少換者耳臣不敢以小名壞大防仍犯違傲伏地震悸申乞速賜處分以肅朝綱焉臣無任云云省疏具悉爾事予以實不以文出肅於掌憲云者依舊三年前禁戒之口業文體爾非矣古弼劉樹事爾之引喩未知爲當況求言罪言又何謂也商書第二篇惟允爲堲譖之要爾須看詳以小名壞大防云云亦甚不然察職
정조 19년
副修撰林漢浩疏曰伏以今日之災異又何爲而發也向來隱隱之聲不過若存若無而止忽自數日以來天氣不平寒燠太遽及至去夜風雨雖在春夏之時已不可謂調順而繼以轟轟之響動地燁燁之光如炬威厲震盪殆若怒氣之相加此其故何也夫天人之相與政似影響之相隨氣同則會聲比則應和泰致祥乖戾召災則是必由政令之失平而有此告誡之丁寧也惟我殿下每當災異輒以務實二字爲反省消弭之方日前所下傳敎以依例減膳事近文具而置之猗歟盛哉猗歟休哉以實心對越上帝以實政仰答天譴卽古先聖王之事而惟殿下體以行之宜其咎徵畢祛祥應卽臻而天怒去而益厲雷異若是其荐以殿下卓越百王之學尙於實地踐履之工有所未盡而然耶蓋近年之間轟燁之災殆無虛歲每一遇此上必按例而求助下乃應旨而陳疏上下相循視若常事未嘗有一言一事之猛省勤攻以補其闕失故發於政令施措之間或未免顚倒而繆戾雖以日前罪人伸雪事言之處分之過當刑政之失中亦所以干和致災之道也許積之罪案大小臣僚臚列已盡臣不必疊床而體府之復設狹房之密奏設如聖敎雖無一毫干犯之跡古今天下寧有子爲劇逆而父不連坐子在丹書而父復官爵之理乎況卵育賊子廣樹黨與馴致亂本釀成禍階者積不得逭其罪收司之律尙云從輕而千古斷案一朝蕩滌誤恩橫加王章猥屈廷臣爭執只賜勿煩之批公憤轉激更無可洩之地且如金聖鐸之爲師鳴冤而四字凶言乃敢追提卽此一事聖鐸之負犯可知而反復昭釋之淘洗之過百年金石之典自殿下而壞了似此處分果可謂合天理而得事宜乎至於澤遂之罪而支屬有量移之命弘燮之逆而兩弟有放送之擧無論舊逆新逆不問此輕彼重竝皆斷自宸衷一直以曠絶之恩加於不當加之地恢蕩之典施於不當施之處淸明無事之時忽作一場風波擧朝驚惶群議沸騰殆似收藏之節陽氣發洩則風饕雨翻雷殷電掣其捷如神其應如桴此皆殿下過中之擧有以召致之也仁天之告誡若是諄諄則殿下之修省宜加慥慥此誠上下交勉轉災爲祥之機會也且臣仄伏聞湖西年穀未免失稔沿海尤甚之邑民情之遑急有甚於昨年傳聞雖不足盡信而今秋如此來春可知凡係賙恤安集之方必須及今措置如救焚拯溺之不容少緩始可免流散顚連之患又況來歲齎勅之使必當陸續謝恩之价亦復旁午沿路應接之需京司支撥之費除非預先區劃素加講定則必致臨事搶撓苟且顚沛非但餼牢之艱難於稱禮亦非所以優賓旅而示富厚之道也此皆民憂國計之所當先者而朝廷之上未聞有此箇措劃之論反以罪逆之放釋視爲當今之急務殿下所以祛文懋實之盛意果安在哉上天之雷霆卽聖朝之刑政也刑政不得其道雷霆從以示警一理之相感自有不期然而然者致之者旣由於此則弭之之術亦豈他求哉伏望聖慈亟加三思近日諸賊疏釋之命一傡收還又復專意於民國之計由是而感召人和仰答天警消已然之災爲方來之慶千萬顒祝之至臣向陳短章略效目下憂慨之忱兼附解由未出之狀而言拙誠淺未承恩批竟至還給滿心悚恧無地自容固不敢以見職自處而修省之日義難終默玆又略暴愚見而益知僭越無所逃罪更伏乞特賜俯諒遞臣職名以安微分不勝幸甚臣無任云云省疏具悉爾言卽亦近日新出之例談此豈如是塞責之事乎湖西民事寧或一日弛于心來年勅需事已令有司之臣措劃爾其勿辭察職
정조 19년
獻納閔師宣疏曰伏以是月也卽收藏之月也月初隱隱之雷發於冥冥之中仁天警告若示微意而我殿下已恐懼修省求助之盛念藹然於絲綸之間矣庶幾天心底豫轉災爲祥而轟轟之響燁燁之光陡發於旬日之間又非向來之比則是甚人事之未盡修省而如彼譴告之諄複也災不虛生必有所召臣誠愚昧未敢知某事之致某災而亦不敢傅會穿鑿以犯漢儒之譏也從古人臣之遇災責勉於君者不出於恐懼修省四字此說便屬陳腐了不神奇而開口第一等義理亦不外此臣安敢捨此第一義別尋第二義爲殿下陳之乎臣亦以恐懼修省四字請諄複焉臣嘗以爲恐懼修省如知行之竝進闕一不可而恐懼屬吾心上修省屬人事邊恐懼而已不盡修省之方則殆近於徒法不能行修省而已不知恐懼之實則有似乎徒善不能行雖以今日之急務而殿下之注措言之亦不無可言者民生之困悴曲加軫念捐內帑之藏而賙賑之蠲常供之役而奠安之是殿下之爲民上修省也財用之撙節先從檏素申文繡之令而禁斷之革甲器之巧而裁抑之是殿下之爲財上修省也紀綱不振則淬勵群工俾革恬嬉之風言路不開則責勉三司欲聞忠讜之論此殿下之修省於紀綱也修省於言路也而纔遇歉歲轉移相望公私俱匱錢穀皆荒則有修省之具而無修省之實也名分掃地上下無章求言罪言譴逐相續則臣未敢知殿下之於紀綱言路能盡修省之實也至於刑政關係如何而昨日宥萬世罔赦之巨魁今日移三尺難饒之劇賊凶如積賊而全釋罪名逆如澤遂而至移弟姪王章無難毁劃群言無或槪聽此何擧也臣竊以爲殿下於修省上雖盡其方而於恐懼之實不能盡焉故修省之亦不能得其要而然耳古人云應天以實不以文臣願殿下益懋懋實之工雖在燕閒之時戒愼恐懼常若對越遇災時只箇如此無事時只箇如此則不待用力於修省而自有修省之實矣臣於治疏將上之際伏覩傳敎下者十行求助辭旨惻怛凡在三司之列者孰不欲罄竭忱誠以效一日之責而第目下急務無過於實之一字而臣之所論五條中刑政之失當言者之獲罪最妨於務實之政故不敢更加敷演只一實字申勉焉惟殿下勿以人廢言焉臣無任云云省疏具悉若無許相與島坐一二處分爾等將以何說塞一日之責乎疏中懋實二字大體好矣豈不樂聞
정조 19년
行都承旨蔡弘履疏曰伏以臣卽伏見大司諫韓用龜到院疏則以逆澤支屬之移配盛論行會之該堂至請譴罷之典臣卽其時該堂也臣近年以來情踪惶蹙杜門屛息者久矣猥蒙我殿下不遺之恩華銜美職有除輒膺不敢言私只爲叨謝之忱而至如義理關頭則有不敢泯默昨筵以養遂移配事略陳執藝之忱荐被嚴畏之敎且以草記替行半夜惶懍莫知爲而爲人言之來固所甘受以此危蹙之蹤何敢晏然玆不得不瀆擾冒陳短章徑出禁扃伏乞聖明亟遞臣職以謝人言以肅朝綱千萬幸甚臣無任云云答曰省疏具悉本職許遞俾伸廉隅
정조 19년
玉堂沈奎魯箚批省箚具悉當留意矣
정조 19년
正言鄭魯榮疏批省疏具悉爾果惶惑於近日命令坐夜不寐至曉聞雷乎諸條蔽一言曰斷爛謄本豈有可採者但還給前疏有欠來諫云云此則最是爾其勿辭察職
정조 19년
乙卯十月十七日辰時上御誠正閣諸承旨持公事入侍時行都承旨蔡弘履右承旨李儒慶記事官趙台榮假注書尹命烈記注官金良倜記事官吳泰曾檢校直閣金勉柱以次進伏訖上命退無公事承旨儒慶退出又命退閣臣勉柱退出仍命書傳敎曰聲光之轟燁而雨兼風警告於夜將曉之際恐懼怵惕若無所措災祥之臻惟人所召予一人否德未能底豫天心不寧不令發於匪時消弭轉回之方莫先於責躬自今日減膳三日在言責者不求亦言有官守者各執藝事以諫易曰居則觀其象而玩其辭動則觀其變而玩其占天人一理叩之則應敢不務盡人事期格天心乎水雷屯之象曰經綸雷地豫之彖曰剛應澤雷隨之彖曰隨時之義大矣哉火雷噬嗑之象曰明罰勑法地雷復之象曰閉關不省方天雷無妄之象曰對時育物山雷頤之象曰愼言語節飮食雷風恒之象曰立不易方雷天大壯之上六曰羝羊觸藩艱則吉雷水解之象曰赦過宥罪風雷益之彖曰損上益下重雷震之象曰恐懼修省雷澤歸妹之象曰永終知敝雷火豐之彖曰天地盈虛與時消息雷山小過之象曰用過乎儉自予方寸間隱微以及乎施爲注措何事爲循理何政爲悖則觀於已發之注措足驗未著之方寸矯何非而改何過能合於十五卦體象爻辭災反爲祥太平有象裨助之功乞言於燮理之地卿等毋慳一言上曰傳諭于時任大臣仍命退承史以次退出
정조 19년
乙卯十月十七日午時上御重熙堂軍士房承旨入侍時左承旨申耆記事官趙台榮記注官金良倜記事官吳泰曾以次進伏訖上命讀大司諫韓用龜刑曹參判金履成都承旨蔡弘履上疏仍書批答訖命退承史以次退出
정조 19년
行都承旨黃昇源牌不進左承旨申耆坐右承旨李儒慶坐左副承旨金勉柱內閣直右副承旨兪漢寧坐直同副承旨李庚運坐直注書趙台榮拿處一員未差假注書具得魯仕直尹命烈仕事變假注書柳台佐仕
정조 19년
兪漢寧啓曰合辭許久闕啓事甚未安除在外未肅經外未肅拜兩司諸臺竝卽牌招何如傳曰允
정조 19년
傳于申耆曰諸承旨持公事入侍
정조 19년
以正言李儒修牌不進罷職傳旨傳于李儒慶曰只推
정조 19년
以應敎韓光植副應敎鄭東觀副校理宋翼孝司諫尹序東獻納閔師宣正言鄭魯榮牌不進罷職傳旨傳于李儒慶曰只推
정조 19년
兪漢寧啓曰大司憲未差執義柳畊持平洪秉臣在外掌令李春輔呈辭掌令吳翰源傳旨未下持平趙萬元未署經監察茶時之意敢啓傳曰知道
정조 19년
注書趙台榮拿處代以具得魯爲假注書
정조 19년
洪奭周拿處代以柳台佐爲事變假注書
정조 19년
以應敎韓光植副應敎鄭東觀副校理宋翼孝修撰李基讓副修撰李升運大司諫韓用龜正言鄭魯榮李儒修掌令吳翰源牌不進罷職傳旨傳于李儒慶曰求助之時違牌何義只推玉堂則更爲牌招毋敢違牌
정조 19년
承旨前望單子入之黃昇源落點
정조 19년
右尹前望單子入之李漢豐落點
정조 19년
兪漢寧啓曰卽者義禁都事來言時囚毋得過三日滯囚事曾有定式矣時囚罪人李晴趙台榮洪奭周等捧供保放罪人朴長卨査啓旣已啓下當爲還囚議處而判義禁徐有隣在外次堂竝未差不得開坐云未差之代政官牌招開政差出待下批仍卽牌招以爲備員擧行之地何如傳曰判義禁許遞前望單子入之待下批牌招
정조 19년
判義禁前望單子入之金文淳落點
정조 19년
兪漢寧啓曰判義禁金文淳在外次堂俱未差時囚捧供議處不得擧行未差之代政官牌招開政差出待下批仍卽牌招以爲備員開坐之地何如傳曰許遞前望單子入之待下批牌招開坐
정조 19년
兪漢寧啓曰卽者義禁府都事來言時囚捧供議處當爲擧行而次堂俱未差只有判義禁鄭好仁一員不得備員開坐云未差之代政官牌招開政差出待下批仍卽牌招以爲擧行之地何如傳曰前望單子入之待下批牌招
정조 19년
知義禁前望單子入之李致中尹師國李祖源落點
정조 19년
兪漢寧啓曰知義禁李致中李祖源牌不進推考傳旨今方捧入而開坐命下之後如是違牌不卽擧行事甚未安竝更卽牌招何如傳曰允在外知義禁申飭使之上來行公
정조 19년
以刑曹判書李在學參判金履成牌不進推考傳旨傳于兪漢寧曰更爲牌招
정조 19년
以刑曹參議申大年牌不進罷職傳旨傳于兪漢寧曰只推更爲牌招
정조 19년
以漢城判尹徐有隣牌不進推考傳旨傳于兪漢寧曰一番違牌還尋鄕路若此而何時出場乎到今更出命牌有傷事面各別嚴飭使之進身城外然後出牌去來卽爲知入
정조 19년
傳于兪漢寧曰刑曹堂上批下牌招察任
정조 19년
李庚運以禮曹言啓曰刑曹啓曰因學生安後良妻具氏擊錚原情判付內除尋常詳査決給俾無齎冤呼訴之弊事判下矣取考原情更爲査實則乃是繼後事也此非臣曹所可決給者令禮曹決處何如傳曰允事命下矣考見具氏擊錚原情內辭緣則以爲女矣身賦命奇薄年未二十奄爲孀婦天地間一罪人之外又遭綱常之變亡夫之四寸安弼良自其母之性咀呪家中連出具家之六七變喪者蓋弼良生慾於宗家之若干田民必售覆亡宗家自以支孫欲爲奪宗之計也女矣身欲定亡夫之後而弼良萬端沮戲故詳考族譜則大興居安弼淳子五歲兒甲興昭穆可合爲立後兩家相議取而養之者爲七年而年今十一歲今年秋夕節祀率往墓下省掃先山收拾如干田庄矣安弼良憎其宗家養孫之長成詐稱昭穆之不合威脅庶族安倬恐喝墓奴瞞誘甲興駄歸生家逐此七年養育之兒謂以女矣身無後之人欲奪其宗祀者豈不至冤極痛乎天地之仁日月之明照臨在上安弼良之罪依律處斷安弼淳之子甲興自上判下以爲繼絶存亡之地事有此呼籲矣具氏爲其舅家之宗祀以安弼淳子甲興兩家同議定爲其夫後良之後而七年養育則倫紀已定於情於法俱爲得當依法典立爲後良之後事立案成給而安弼良沮戲宗家之立後欲奪宗祀之罪令該曹各別詳査依律嚴處何如傳曰允
정조 19년
李庚運以司譯院都提調意啓曰勅使接見時漢淸學御前通事當以有資歷之人差下而目今勑奇不遠堂上譯官老病或赴燕無以推移儲待在前如此之時多有陞品任使之例矣漢學折衝李鎭復淸學堂下金命龜爲人履歷俱合陞用竝特爲加資以爲及時任使之地何如傳曰允
정조 19년
李庚運以吏曹言啓曰如有未下直守令及受由上京守令皆令當日下送事命下矣未下直守令咸昌縣監李秉道纔已催促下送而姑無受由上京守令之意敢啓傳曰知道
정조 19년
申耆以訓鍊都監言啓曰本局分授都城白岳山東邊第一城廊近處體城三間許頹圮處今十月十八日爲始改築之意敢啓傳曰知道
정조 19년
領議政洪樂性左議政兪彦鎬等箚曰伏以當玆收藏之節雷聲之發一月荐至而前之微微者今焉轟轟兼之以燁燁之光風雹交馳震盪掀動心神驚怖臣等達曉繞壁悚懼憂虞不省置躬之所方圖自效之計矣迺者史官儼臨誕宣聖敎厚責聖躬勤求昌言對越恐懼之誠修省消弛之意藹然於十行之間臣等百回莊誦伏不勝欽頌之至伏念臣等向於引咎之章已陳忝居溺職之狀而臣等俱以衰病昏耗偏蒙恩遇濫叨匪據專事瘝曠素餐之譏伴食之誚固不足恤而目見聖明過中之擧而莫效匡弼粗陳憂憤之衷而未蒙鑑察則緘口不敢復言袖手有若傍觀全失大臣愛君體國之義自陷庸夫固寵保位之科反顧慙蹙無地自容大臣如此而殿下不賜斥退臣等不知引義於是焉上天豈得無赫然震怒明示譴告者哉伏乞亟降威罰竝令鐫削彰臣等上以不能盡誠匡補下以不能決退讓賢之罪仰答天譴以幸國事焉臣等雖於乞免之際一段愚忱尙有耿耿終不敢默無一言而退以負我聖上求助之盛意玆敢略控衷懇伏惟少垂察焉竊伏見今年秋冬以來天日和朗雨暘調適於休乎太平之有象一自今旬之後向日之和晷瑞旭忽焉爲疾風驟雨陰曀開合景色不佳甚至有昨曉之雷電而極矣天人一理應不虛至伏願殿下試思今旬以後過擧之爲何如則上天至仁之警告夫豈無所爲而發哉非常之擧匪一匪再上下否隔情志不孚義理益晦隄防漸壞凶種逆孽之罪關宗社者或復其官爵或滌其罪名或由遠而近或自謫而放至於匡救憂愛之言奉法守職之臣則或禁令而沮遏之或譴責而摧抑之古人云不見其形願察其景若以今日之災異反省於今日之擧措則天人孚感之際眞可謂桴鼓影響矣殿下誠能淵然深思廓然夬斷旣發之令一竝收還已往之過一切勿貳則天心之底豫可指日以待而由玆以往其將無日不景星慶雲甘雨和風衆祥咸臻諸福畢致夫豈但消却一時之咎徵而止哉豈不盛哉豈不休哉臣等伏不任云云答曰省箚具悉卿等之懇昨有勤咨於卿等昌言之來拱袖而俟自朝曁夜夜而達曉矣箚辭俱未必然卿等安心視事仍傳曰此批答遣史官傳諭
정조 19년
都承旨黃昇源疏曰伏以臣相箚論勘踪地恧蹙縮伏屢日如無自容不意恩敍遄降繼伏承知申之命臣誠驚惶震惕莫省攸措念臣佐銓周歲觸事尤罪而至於向來議薦事而僨誤益大始臣往領相家受薦望轉示于左相仍往右相家則右相見薦望乃曰徐浩修雖復望於兵判伊後銓曹則尙不檢擧而廟堂之重通吏判豈不遽然乎臣答云然則當去來於首相矣右相曰此非吾所知所見如此云凡銓官旣受薦望大臣之門再往三往亦非故例臣遂還朝房以右相意往復于領相則答以爲春間旣復望於西銓者豈不可復望於東銓乎復望與重通有異書入爲可云右相之所持之者在於重通而領相之答旣分明且是時閤門史官之出來催促薦望已有時而晝漏漸稀申牌將報臣於是從首相議書入望筒一邊以政吏去來於右相則右相叱退政吏仍令勿開政之意往傳云臣於卽席構呈短疏徑出禁扃伊日事實固如是而迺者大臣以毁壞金石之典爲罪臣之原則顧何敢費辭辨明哉夫人臣之董率百僚以公體箚罷筵推古亦有聞而若其臨政銓官之分付勿行政至臣身初見之郵箚也臣固不善周旋自取僨敗而臣亦淸朝四銓中物也顧以何顔靦然叨玷於夙夜之列哉職名雖殊私義惟均召牌儼臨承膺無路冒入文字仰于宸聽伏惟聖慈俯賜鑑諒亟令鐫改臣所帶之職仍令重勘臣瀆撓之罪以肅朝綱以警臣僚不勝至願臣無任云云答曰省疏具悉設有促敎何不微稟此則卿之失也勿令開政有異於箚罷啓削傳者必誤耳卿其勿辭行公
정조 19년
大司諫韓用龜疏曰伏以臣聞天人一理上下無間休咎禍福隨類而應乃者荐雷之異何爲而發也嗚呼月初微微之響有若提耳密諭先事告戒此誠警予之天仁愛惻恒之至而纔及一旬之間轟轟之聲燁燁之光非復向時之微微而殆無異於盛夏之月殊不知倚伏於冥冥之中者將有何事而上天之諄復警告若是其丁寧也我殿下惕然戒懼克盡消弭之要乃以殷后責躬之誠默察羲氏垂象之義求助之意藹然於十行之間有足以貫金石而孚豚魚凡厥瞻聆孰不惑激奮勵思所以對揚萬一而如臣無似早已妄論一二得失微誠未格空言無補情窮辭竭徒增愧汗寧復有一言一事之可以論列而第有前疏餘意尙不敢自外於四聰之下者臣伏奉昨下批旨以一是法外一是題外何關於明義大義爲敎臣且惶且恧繼之以憂惑也嗚呼禹鼎成而魑魅莫逃春秋作而亂賊知懼夫明義一編卽殿下之禹鼎也殿下之春秋也妖腰亂領列伏於筆銊之下凶醜餘孽莫敢肆志前乎乙丙之關石和均後乎乙丙之天經地義莫不同條共貫與俱興替此所以爲萬世不刊之大法也臣之前疏所論澤弘兩賊之脈絡根因皆關於乙丙諸逆而雖如積鐸之事屬百年前者其於隄防之義彼張則此張彼壞則此壞段落雖殊義理則一也夫豈有義理爲名而洪纖巨細不有關於此書一部之中者乎嗚呼今日宥一賊臣明日疎一兇孽朝家震盪民心驚惑而今玆荐雷之作乃在此日以殿下明理達天之學亦豈無瞿然反顧於近日之事者而至擧雷之一卦變易推敓於十五卦之間者觀象玩辭思聞極本推源之論臣學本荒蕪識昧理藪雖不能窺測蘊奧推演其妙以副博詢之盛意然竊有因此而仰復者顧今世道之否泰未判陰陽之消長未分而於彌綸經濟之道隨時適權之方要在扶植義理堅定聖志以求合於天心之眷顧而政令注措或不如初則推之立不易方之義顧何如也摧抑言者前後相續則視諸閉關扶陽之義亦何如也除祛讒邪噬嗑著戒而逋藪餘孽尙多盤結上下順從雷之爲豫而舊染詿俗未盡歸化恢蕩之典至遍陰厓而北塞逐臣未蒙雷水之澤臣下不匡其爲墨而執藝禁堂反坐無妄之辜一有激惱過費聲氣則聖人辭令或欠山雷之愼節將欲有爲先施威制則朝臣進退或涉羝羊之觸藩至於永終知弊之義盈虛消息之變聖王所以示戒於未然防患於未來而殿下每於莫大過中之擧處之若小過之當過而過者江樓往事五字刀削坡山逋囚偃息自如以致王法不振士氣摧沮天意之所以警告我殿下者安知不由於此數事而殿下所以恐懼修省之道必稽易象卦義之間者有以仰默契天心而安危轉移之機亶在於此矣伏願殿下念玆在玆先從近日過中失當之擧而一一收還以爲轉災爲祥迓續休命之本焉臣適有所聞敢此尾附焉諸道身布之昨年停退者今夏特命蕩減此又大易損上益下之至義也德音一下萬姓鼓舞如傷之恩若保之意惻怛懇至凡在分憂之列者固當祗奉聖旨宣布德意使窮戶殘民均霑惠澤而近聞虛實相混澤不下究或有尺布分銅不及於民者云誠可駭痛其中不勤守令旣有令道伯狀聞之命而尙未聞對揚之擧稽忽甚矣三南道臣竝命推考各邑擧行之尤無良者卽令一一摘發施以重律亦不可已也仍伏念臣難冒之義前已畢暴而當此聖上側席求言之日荐犯違傲罪著瘝曠日夕惶蹙無所容措伏願聖明亟削臣職以爲人臣不職者之戒焉臣無任云云省疏具悉龍信而蠖詘物不可以終蹇故受之以解仁者見之謂之仁智者見之謂之智百姓日用而不知近日事體羲繇生生之義予何與爾願爲仁者乎智者乎抑願爲百姓乎任爾之性不欲拂之附陳三南道臣推考各邑擧行尤無良者摘發施以重律事依施敢於慶辰曠蕩之惠政不勤用心民未蒙惠不可使聞於隣國亟令廟堂嚴關三道俾卽首實爾其勿辭察職
정조 19년
刑曹判書李在學刑曹參判金履成刑曹參議申大年等疏曰伏以臣等俱以無似之姿忝在掌法之列處分非常而不能積誠格回刑政乖當而不能守法爭難愚衷莫暴職事全隳自顧慙恧若無所容迺者諫臣之疏出而斥之以駭惋勘之以譴罷臣等於此益不勝惶愧危蹙之至噫劇逆如澤遂者之親屬得保性命已是寬典況凶孽防守之法至爲嚴密雖一人一札猶不許其相通卽不易之典而今乃不有常憲不顧隄防始許家眷之法外往從又命支屬之近地同配在島者移于陸散置者合于一使其八九家口團聚如平民此實前所未有之事也其所隱憂深慮不但爲目下刑章之失而已臣等之驚惑憂憤實有倍於他人而短疏覆難見阻喉院促敎之下義不敢經日淹滯不得不先爲行會其間事狀臺臣旣無以詳知則初不覆難之斥理所無怪臣等但當受而爲罪顧何敢有所自解乎至於弘燮兩弟之遽命宥釋有關隄防而不能力請反汗亦係臣等溺職之失論其辜負合被重勘而乃聖上不加鈇鉞之誅特許鞶帶之遞至以宜令一伸爲敎臣等以罪爲榮且惶且感不意仍任之命遽下於纔經一宿之餘彈墨未乾職名依舊情勢之悚蹙難安顧自如也豈敢以一時乍解謂以廉隅之已伸而晏然爲冒應之計哉召牌儼臨趨承無路冒犯違傲尤增罪戾玆敢聯陳短章略暴自訟之忱伏乞聖明俯賜諒察亟降威罰以謝公議以安私分千萬幸甚臣等無任云云答曰省疏具悉短疏覆難義效執藝斥之以駭惋勘之以譴罷草記投呈罪在壞例曲解其不匡捏引於無妄諫臣之言惟顔私之厚薄是視不料繩愆紏謬之地有此非是是非之擧大司諫韓用龜推考以爲擬律不審者之戒卿等勿辭行公
정조 19년
掌令吳翰源疏曰伏以臣本以庸陋濫竊科第命途崎險遭罹罔測身陷坑穽自甘僇廢永爲聖世之棄物殆近數十年所矣上天至仁雨露不擇一物之微無不曲遂如臣螻蟻之賤滓穢之蹤亦蒙天地生成之澤開釋復榜之恩命昭垂渙發脫出鬼關便齒人類枯荄再榮朽骨復肉山恩海渥未足喩其高深頂磨身粉無以酬其萬一伏況洗濯之洪恩旣蒙再造拂拭之除旨繼又降臨一登筵席昵近耿光此生此世至願已畢闔門感泣不知死所向於春初夏末荐蒙掌憲除命臣於是時以老母之在臣兄嶺外任所情切將護未忍離捨輒以在外旋蒙恩遞竟未遂一番叩謝之忱追後聞命每不勝北望攢手伏地兢惶而已忽於千萬夢想之外柏府新命又下於遇災求言之日天牌儼臨恩光所被隣里動色臣手奉華誥母子相對不覺淸淚之被面也噫臣之頂踵毛髮莫非君恩顧臣一身非臣之有也奔走竭蹶凡在他人自是常分況於臣乎第伏念臣於六月聞除命也星夜登程間値潦水僅得趨參於賀班之末少伸頌祝之誠而騎省殿最則未能趁限軍銜未免居中六朔之內勿敍右職銓曹不得注擬自是公格在臣私義萬無冒沒進身之道罪犯違傲踧踖靡措聖度天大不惟不加之罪而又下只推之命臣誠驚惶隕越益不知所以爲計也臣之區區義分臺端一步旣無冒進之勢何敢以言責自居贅陳他說而噫節屆收藏之後頃日微雷已示警告之意聖躬側修誕敷飭勉之敎感應之效轉移之機若可以執契孚驗而未過旬日氣候乖舛寒溫互乘雷電之轟燁無異乎盛夏雹雪之驟剝交作於一時警動疾威去益深切嗚呼災異之作卽是仁愛之天所以眷顧而報答之道無過乎修省以實則今日之可憂非災異也只在乎修省之不以實也恭惟我殿下臨御以來志在唐虞奮勵求治從前遇災減膳責躬切於恐懼求言望助藹於絲綸亦已屢矣賓對之講詢宵旰之憂勞非不勤矣而朝綱之懈弛民生之困悴猶前日也言議之杜塞財用之罄竭猶前日也雖以目下憂虞言之二字刀削未討新逆踵起聖誣莫卞民志未定仍循恬憘視以爲常丹書鐵案容易滌蕩不待詢謀處分遽下朝著憂遑景色愁沮臣愚死罪卽此數事亦足以爲召災之端天心之震警咎徵之荐至恐未必不由於此也顧今消弭之策惟在殿下之反躬省察耳伏願殿下實下奮發之工益篤對越之誠向所謂朝綱之隳也民生之困也言路之塞也財用之竭也振刷之方濟救之策必以誠於政令經遠之圖開廣之謨必以誠於做措卞明好惡之際嚴重深遠剛決公明亦必一於誠而不已則修省之實恐無以過於此天之道誠而已人君居天位而奉天道克以誠茂對則天人相感之妙必將捷於影響丕應徯志矣今當聖上警惕求助之日廟堂訏謨之地喉舌論思之列昌言讜論將見日進於前伏願殿下必以誠心而開納採用不爲一場文具而止則實德自修實效自著天心可孚災沴可消豈不休哉顧臣愚昧忝叨言地初何敢爲出言論事之計而愚衷所激敢以一誠字爲應天弭災之要道爲殿下獻焉伏願聖慈勿以人微而廢其言焉仍伏念臣目下情理實有所萬萬切急者臣母年今八十矣素患痰癖之症轉成沈痼前月嶺邑千里舁還之餘又因日候不調宿症挾感越添食飮全却眞元日䧟症形危重臣方晝夜扶將萬無頃刻離側之勢玆敢冒死控籲伏乞天地父母俯賜矜諒亟削臣職以便救護以安私分千萬幸甚臣無任云云省疏具悉所陳當留意爾其勿辭察職
정조 19년
修撰李基讓疏曰伏以臣聞天人一理其所以感格孚應不僭如響則顧今閉藏之節轟燁之警何爲而至哉竊覸我殿下睿質出天聖學高明立道則準乎堯舜出治則恥居漢唐緣綸而典謨也章程而勻石也自我民視則天心可卜也而仁愛之警一之再之始微終著申複而不已臣誠莫曉其所召也抑殿下方寸之內或忽屋漏之工歟殿下動作之際未盡淵氷之戒歟麟經之義或未之闡歟龜疇之極或未之建歟菁莪之化有未洽歟懷保之澤有未究歟臣聞人主一心萬化之本而其所以立大本行達道者不過曰靜時之戒懼動時之謹獨而要其歸則亦不出乎誠正之外故在昔宋時雖以程朱諸臣之名儒大賢其所以陳勉時君動輒引此至有不憚厭聽所學惟此之語則其爲聖學之本槪可知矣今試就誠正二條言之殿下之好善果如好色惡惡果如惡臭乎於此而一有未慊則殿下誠意之工恐未至矣殿下之忿𢜀恐懼果能皆得其正好樂憂患亦能不失於偏乎於此而一有未察則殿下正心之工亦未盡矣然此不外求惟在殿下默檢而密察之而已一念敬怠一心偏正直能上干天象立致災祥可不懼哉臣聞人主之一動一靜爲天下法爲萬世式史氏書之萬民仰之故雖跬步之間靡不愼重出則淸道行則警蹕所以防不虞也羽毛有儀管籥有聲所以一瞻聆也前茅後殿鼓行金止所以嚴進退也奈殿下近年以來行幸多出倉卒儀衛或至顚倒鑾旗倏旋騎伍迷向輦路徑改民庶駭瞻至犯半夜之霧露不擇江郊之荒僻殿下縱自輕獨不念宗社之重乎夫人君有非常之擧則上天亦必示非常之警安知感應之捷不在於此歟臣聞春秋作亂臣賊子懼今日之明義錄卽一部麟經也義理之撑柱宇宙搢紳之抹飮懲討莫不藉手是書而日月寢久綱紐漸弛丹書鐵案有時闊狹奸魁逆種間多疏釋甚至設禁於章疏封啓於臺閣使目下之大義理竟不免爲漫漶彌縫之歸名義由是而晦塞民志由是而靡定古今天下寧有是哉雖以近日一事言之百年舊案一朝破壞至使縱逆子而締近宗幾危宗社身陷大戮者猶得以宥其罪而復其官堤防之蕩然國論之怫鬱爲如何哉臣聞君者表也臣者影也人君之立表如北極居其所而四方影從無偏無倚是謂之極先大王五十年治平不出乎建極二字而竊聞殿下又以蕩蕩平平四字揭之堂楣朝夕觀監則有以仰殿下繼述之苦心而朝著之上未聞寅協黨伐之場轉成痼肓風波起於康莊戈戟祟於毫芒掩瑕吹毛只爭於聲臭加膝推淵專出乎愛憎如此而尙何望平蕩之治而致和泰之象也哉孔光所謂皇極不立災咎荐臻者不幸近之矣臣聞學不厭敎不倦聖學之極工也殿下臨御以來深軫作人之化設抄啓而講磨經旨置掌色而傳習聖訓凡所以修明正學挽回世敎者靡不用極而何來邪學忽干正道掇拾蔥嶺堂獄之說背馳洛閩義理之學焚棄祠版旣自陷於無父不畏法禁卒同歸於無君人倫之變斯文之厄至此而極矣儻非我殿下絲綸以誨之刑戮以禁之則滔天之禍將有甚於洪水猛獸殿下扶正闢邪之化可謂至矣然今之時若病者新起元氣未充而外邪易闖若不申命有司禮導刑齊則臣恐餘孽之滋無時而熄也臣聞國依於民民依於國其所以依於國者以其能父母於民而如保赤子也我殿下一念黎元如傷若恫雖在樂歲猶恐一夫之不獲況於荐歉之餘瘡痍未完其所以奠安而撫養之者宜有倍於常年而竊聞兩湖之間野沿若而邑又値大無昨年朝家之辛勤拯活者將未免散四顚壑之慮而營邑之臣猶未能對揚德意預講拯救之策民食則無所措置催科則一例督急蔀屋愁歎亦足干和臣竊爲之悶然也今此諸條雖未敢謂某事之致某災如漢儒傅會之言而要之和氣致祥乖氣致異理之常也惟殿下益察乎隱微之際而務盡誠正之工夷考乎動靜之間而克致愼重之方明天討嚴提防以伸大義去偏詖恢平蕩以建大極攘異敎以培正道備荒政以濟窮民則聽卑之天安得不收怒底豫轉災爲祥也哉惟我殿下懋哉懋哉顧臣無似忝叨經幄陳腐數語旣不足仰塞求助之聖意臣誠慙恧無所容措況臣向叨是職夤緣事會雖不得不一肅恩命而臣前任珍山縣監解由尙在未出中格例所拘義在必遞伏乞聖明照例遞改俾存公格以安私分千萬幸甚臣無任云云省疏具悉工夫易間斷義理難推尋歲月如流甚可憂懼際見爾章能言敬怠之義可嘉故相復官事近作陳談邪學申禁事卽有司存兩湖民情不見如見其所措處務各悉乃爾之解由勿拘從速察職
정조 19년
副修撰李升運疏曰伏以今天之警告我殿下仁愛我殿下者至矣哉向日之雷微微隱隱有若大聖人不大聲以色微發其端而薄警之者猶殿下惕然恐懼側身修省綸言渙發求助臣隣宜其天心悅豫轉災爲祥桑穀之枯死彗星之退舍不獨專美於商宋而奈之何昨夜子半大雷以電燁燁轟轟不令不寧殆有甚於春夏之間振動鼓發之象臣誠惶感震懾莫知所以致此也第伏念災不虛生必有所召雖未知近日朝廷施措某事某政上拂天心而向日之隱隱微微者其形未著而其幾始動也昨日之燁燁轟轟者其幾已發而其形已彰者也然上天之譴告者丁寧諄復旣非一事一令之所致則爲今日計者恐非一二陳腐之言可以消弛其災也二三在朝之臣可以得濟其事也必也大警動大振作以誠不以文然後始可爲仰格天心弭災致祥之道矣惟殿下懋哉懋哉臣誠愚魯殆若聾瞽而亦不無目下一二可言者國之爲國義理也紀綱也言路也財用也是已以言乎義理則忠逆不明國是顚倒私意一發公法莫伸發諸辭氣有不暇擇焉動諸威儀亦莫之察焉國言沸騰禁令隨之鑾蹕倉卒衆惑滋焉況乎嚴飭有司竝與疏紙而禁之此雖出於一時激惱之敎恐不可爲萬世法矣此箇第一等義理豈不敢措一辭則外此萬言萬當俱未免爲緦功之察狐狸之問而已殿下自今春以來視國論如弁髦視廷臣如嬰孩始自樂述至於會遂輩諸孽而取次移配出置善地使一部明義無地可讀忠臣志士已不勝其隱憂深慮而至於今番許積之復官而王府勻石掃地盡矣顧其罪名何如關係何如而百年鐵案一朝蕩然大臣三司齊請收還而天聽愈邈新孽漸滋舊防又壞今日朝廷義理不可謂明矣以言乎紀綱則親上事長雖不可責之於今俗而凌犯之風轉痼等威之分日夷邑胥鎭卒謀害長吏白晝搶入露刃官庭往歲今年非一二計若此不已則誠恐唐時鎭兵擅害主將之變駸駸然馴致矣國之法禁亦係紀綱而一種邪學幾亂我邦家一人唱之百人薰染士夫下賤都忘等威農夫紅女不事産業甚至於斬其祀焚其主而人倫之變極矣自辛亥以後諭曉誅除法禁截嚴而內而輦轂外而湖沿寔繁之徒未盡改革樂赴刑戮不畏懸法今日朝廷紀綱不可謂立矣以言乎言路則古之人君旣置疑丞輔弼之臣且有箴誦規諷之事其所以來諫求言之道備矣至於我東則一條言路惟寄臺閣而近來居是職者工於謀身鯁直之聲無聞媕婀之習漸痼官備其人猶尙如此況今都憲久闕殆同權減者乎臣固知殿下意在難愼惟人是簡而風憲之長言責之所主張世道之所綱紀則朝廷之上其豈可一日無是職哉無其人而責其言臣未之聞也眞所謂反鏡而索照無麪而求飥殿下之言路不可謂開矣以言乎財用則民窮財竭莫此時若也苟求其本專由於閭巷之間奢靡日熾官守之列貪饕日恣而然矣墻繡履緣擧犯漢臣之譏一食萬錢皆效晉風之靡如此而財安得不竭乎賜壐之典虛實相蒙故廉勤無勸烹阿之法廢閣已久故贜汚惟意如此而民安得不窮乎穀簿則分留漸縮湖農荐歉接濟無資銀貨則內外俱竭勅行有奇而支用沒策殿下之財用可謂竭矣凡此四者雖似老生常談而目下急先之務實無出於此者儻殿下大警于心赫然奮發嚴忠逆而使義理益明申法禁而使紀綱益振奬直言而擇諫官以恢言路抑侈風而嚴贜律以裕財用則天心何患乎不享災異何憂乎不消而前者轟雷震電其將不日而爲和風慶雲矣惟殿下不以人而廢其言焉臣於是職自書有素而當此遇災求裨之日草草數語不足以仰塞明命點汚從班臣實自愧伏願聖明亟遞臣職以安私分千萬幸甚臣無任云云省疏具悉四條所陳間多有取爾其勿辭察職
정조 19년
乙卯十月十八日辰時上御誠正閣諸承旨持公事入侍時左承旨申耆右承旨李儒慶左副承旨金勉柱右副承旨兪漢寧同副承旨李庚運假注書尹命烈記注官金良倜記事官吳泰曾以次進伏訖上命讀奏各房公事勉柱讀奏京畿都事趙得永狀啓大同米所載船無弊護送事及庚運讀奏統制使李得濟狀啓倭船出來事慶尙左水使沈鑏狀啓倭船出來事慶尙監司李泰永狀啓倭船出來事及耆讀奏江原監司李秉鼎啓本濫騎驛馬枉道人無乎事及漢寧讀奏江原監司李秉鼎啓本道內時囚罪人同推開坐事訖命啓下書判付仍命書傳敎曰在外承旨許遞前望單子入之待下批牌招察任又命書傳敎曰如有未下直守令及上京守令皆令當日下送又命書傳敎曰新除授承旨黃昇源敍用又命書傳敎曰當此修省之日欲爲懋實之政莫先於民事都民休戚亦莫過於詞訟一遞亦伸廉隅刑曹前判書李在學前參判金履成前參議申大年仍任牌招察任右尹金魯永實病姑難供劇云許遞前望單子入之待下批一體牌招察任上曰重臣徐有隣在於何處乎耆曰似聞尙在其家矣昨日出牌後始往鄕廬云矣上命書傳敎曰聞昨日之敎猶不知變隨牌城外還尋鄕廬此豈身不已有之義乎且聞以趙鎭井還給之疏爲引義之端云未頒之本不但法禁至嚴於傳說以其疏語之純是譫囈使之還給而若使重臣見之反必以因其言快暴未暴之本情爲幸矣庚子以後局面最有先見者每稱重臣自南藩遞歸家中恒言輒云天可畏爲此說者雖欲加彼目何異於責僧啖肉乎受知於曩時此一款不捨於今日亦此一款然鎭井之不坐反坐全篇太沒倫脊不可以常情常理責也在重臣道理又聞此殊異之恩諭不思所以拚棄竭蹶之義則是誠昧分蔑理之人寧容忍斯行判尹徐有隣仍以前牌各別催促斯速膺命上曰李儒祥李儒冕於承旨親屬爲何庚運曰儒祥子也儒冕姪也上曰每見應製之券稱其文詞之夙就但其疵病在於尙氣使拳此後戒誨之勿復此體也仍命退承史以次退出
정조 19년
乙卯十月十八日辰時上御重熙堂右副承旨文備邊郞入侍時右副承旨兪漢寧假注書尹命烈記注官金良倜記事官吳泰曾文備邊郞鄭晩錫進伏訖上曰文備邊郞進前承史少退晩錫進前承下敎先退上曰承史亦退可也承史以次退出
정조 19년
行都承旨黃昇源坐行左承旨李祖承未肅拜右承旨申耆坐左副承旨李儒慶坐直右副承旨兪漢寧坐直同副承旨李庚運坐注書二員未差假注書具得魯仕尹命烈仕直事變假注書柳台佐仕
정조 19년
兪漢寧啓曰合辭許久闕啓事甚未安除在外未署經外未肅拜兩司諸臺竝卽牌招何如傳曰允
정조 19년
李庚運啓曰臣庚運依定式進詣香室奉審香祝櫃祝板袱子則精潔之意敢啓傳曰知道
정조 19년
李庚運啓曰漢城判尹徐有隣鎭日牌招之下飭敎荐降則固當竭蹶承命而不但不爲膺命謂有情勢終不進身於城外事體所在誠極未安推考何如傳曰聞昨日之敎尙今在鄕分義所在豈不寒心更令牌招近於無義以此傳敎使之知之
정조 19년
傳于黃昇源曰左副承旨職務相妨許遞前望單子入之待下批牌招察任
정조 19년
傳于李儒慶曰在外承旨許遞前望單子入之待下批牌招察任
정조 19년
承旨前望單子入之尹行恁落點
정조 19년
李儒慶啓曰新除授承旨尹行恁方在罷散中何以爲之敢稟傳曰敍用
정조 19년
李儒慶啓曰新除授承旨尹行恁時在龍仁地斯速乘馹上來事下諭何如傳曰許遞前望單子入之
정조 19년
傳于兪漢寧曰未肅拜玉堂許遞
정조 19년
傳于申耆曰溫宮碑石卽不過數行小碣則啓下擇日之間雖二三碑可以爲之而如何董役至請改擇日此碑所重果何如則焉敢若此當該道臣爲先從重推考董役之寫字官當於上來後令該曹照律嚴治該倅事當嚴處功過相當無論而當見刊本萬一刻不深闊道臣及下去寫字官當加等嚴處此意令廟堂三懸鈴分付
정조 19년
以京畿都事趙得永狀啓判府事李秉模上來時各務差使員一竝除之事判付內啓下備邊司爲旀大臣行止自別陪行等節依例擧行都事卽爲下直事分付爲良如敎
정조 19년
以江華留守金履翼狀啓內司別提崔仁福嚴棍後甲串墩臺軍充定事傳于申耆曰此後內司官吏之無端避還者當令留守施以軍法後狀聞令內需司知悉
정조 19년
李儒慶以弘文館言本館下番闕直事甚未安校理高宅謙副校理李明淵修撰李基讓副修撰林漢浩疏批已下應敎韓光植副應敎鄭東觀副校理宋翼孝修撰鄭東幹旣有只推之命竝卽牌招以爲推移入直之地何如傳曰允
정조 19년
李庚運以禮曹言啓曰今十七日所下傳敎中減膳三日事命下矣三日之限止於今日自明日依例復舊封進之意分付各該司何如傳曰允
정조 19년
兪漢寧以內醫院提調副提調之意啓曰關東嶺南封進人蔘前後申飭非止一再而今番兩道十月令納人蔘今日臣等與諸醫官各別擇捧則江原道當捧十四斤四兩內所捧爲八斤十兩零退却爲五斤九兩零慶尙道當捧二斤內所捧爲十一兩零退却爲一斤四兩零御藥事體何等嚴重而不善察飭以劣品充數者如是夥然其在警勵之道不可只令改納而止江原監司李秉鼎慶尙監司李泰永竝罷職領納差使員江陵府使李鎭復靑松府使李普天令該府拿問處之兩道審藥移法司從重科治何如傳曰此道臣氣力決無雜用山家之理所退數爻中加數擇捧後草記嶺南萬萬駭然比之關東所捧不但幾爲三分一此與關東蔘之用處閑漫有異專爲慈殿宮湯劑所用則其在分義焉敢若是不謹當該道臣罷拿亦輕矣而自其手贖罪不害爲寬大之典而點退之際民當受其弊留其蔘而問其罪仍問不爲民弊之道待其報來草記今夏慶禮後施惠於民者爲道臣使分銅合米多不及民致有昨日諫長之疏兩湖非不然矣施惠最多處嶺南也處該道者擧行之若此抑何委折當待査啓來到處之査啓使之星火修啓道伯之姑不處分亦出於爲民之意而如差員輩何足恤拿處歇矣改差差代嶺南審藥事依施可也
정조 19년
申耆以兵曹言啓曰因義禁府啓目前虞候朴載熙原情判付內渠以渠父渠兄之遺意不憚訊推能言諸般弊瘼別無可罪之端兺除良諸條經綸間多可用令兵判招問草記事命下矣依傳敎招致朴載熙逐條問之則其一輦陪軍令訓局精抄事也自正輦陪以下各差備軍各有原定案冊如或有闕則必以良丁考籍充定至於儀仗軍案付外或於不足之時果有若干名雇立之例渠之部將隨行時目見云者必是儀仗軍之錯認以輦陪軍也今此令訓局精抄恐難輕議其一壯勇營及三軍門軍卒使之城內居生事也各營門軍卒之居住皆在五部字內無異於魚鱗作隊且爲其生業之隨處各異若夫聚會組練固無間於城門內外則今此皆接城內之議決是行不得之事其一禁軍騎士馬政申飭事也所謂禁軍騎士之借馬納馬果爲流來痼弊甚至於貰馬而烙印者有之馬軍而無馬是與無軍等耳揆以軍制萬萬寒心近因朝令之申嚴雖不至如向來之全不成樣而因循襲謬亦安知必無此弊也分付各營門更加申飭這這考察俾祛此弊如是申嚴之後更或現發則不飭之該營大將從重論勘似合事宜其一軍器中預備馬鐵事也馬非蹄鐵無以致遠故所以外邑之軍器別備亦或有馬鐵幾部載錄者若使京外有軍器處儲留馬鐵以爲緩急所須則亦合事宜其一量減軍額使之民多兵少事也四五父子盡爲納布父子兄弟俱在軍伍誠爲鄕民難支之弊而至如四父子之同編軍籍者一人以侍丁免役事目所載自在當頉而一旅三保古法卽然各營幾哨定制已久則減額一款今不可輕易議到其一各道陞戶以京軍門待年者代定事也外邑陞戶抄上果不無行齎居送之弊而此與兩營鄕軍有異該邑必擇其身手而送之軍門亦揀其壯健而受之當初制置至爲嚴重故或以兵書或以武藝自書字的敎鍊官以至僉使萬戶之拔擢需用多出此輩今若以京軍子支待年者以塡代爲主則安知不矮弱殘劣之參錯於其間哉此不但有違於設置之本意軍制莫重有難容易議到其一軍兵年限事也軍丁之年歲增減勿論京外誠一痼弊十五歲後充定六十一歲除減者當初法意蓋出於捨其老弱取其少壯之義近來京軍門則爲其料布而過年限者或因循不減外邑則爲免納布而冒年頉免者亦多有之揆以制法之意極爲可駭此則嚴飭京外無敢如前襲謬一一釐整以爲袪舊弊重軍政之地恐合事宜其一戰船改造事也大凡戰船多載軍卒及能櫓手又積置餱糧器械則非完固厚重者無以勝載且況風濤之所激巖嶼之所觸擊薄不如厚脆不如堅其勢灼然而若其全木粘付無以運用雖以每朔潮信言之水到船浮之時卽不過四五箇日則合有變通商量而事情猶未詳悉令各該水使論理狀聞後稟處其一軍兵輩道袍唐鞋禁飭事也士庶吏隷衣章各異無敢踰越自是法意且況軍伍比他尤別而近來果不無此弊故法官時或出牌禁飭而安知不復踵前習乎此則申飭各營門及三法司嚴加禁斷似好其一喬桐設置虞候事也各道兵水營皆有虞候統禦營事體尤別則今此爲說容或無怪而彈丸小島一水使足以總察則當此經費不瞻之時創設一衙門恐難遽議其一山臺戲子逬黜城外事也儺之傳來久矣雖是雜戲而我國爲勅行而至設都監彼若不索見則如或索見則亦不可昔有而今無旣難永罷則城外逬黜恐不過一時騷擾而止其一罷外邑分養馬而直送京軍門事也島馬不經馴養者猝難驅使於隊伍馳驟之列故分送外邑待其馴熟而後與作戰馬者當初制法之意槪可見矣但各邑之貽弊公穀之糜費果如渠言且所謂分養還納之馬瘦瘠居多不合於馳驟宜有變通之方令司僕寺從長稟處凡此十二條件中不無採取施行之論而亦不過自來舊典更加申飭之事也其餘諸條旣曰渠父渠兄之遺志則渠必有平日之所承聞所講究者而今於逐條詰問之際只言必宜矯改而若其矯改之區劃方略無一指陳竝爲置之何如傳曰近來之人工謀日甚設有渠父渠兄之言孰肯不避訊推爲此擧乎況其言皆有依據朴載熙口傳單付訓鍊副正非爲渠也欲革諸弁冶容塗粉之習也回啓例限三日則何去而始待促敎書納乎卿則推考諸條中其一正輦陪事不如不釐整者莫先於此事其所重何如則以來處不知根着不明者充定有識之欲爲釐整久矣古則都民皆有身役輦陪雖亦碎頭以今次次除役竝與掃雪伐氷之雜役而不爲之時其所亂雜之莫甚不問可知則身爲本兵之長看作不緊之說漫漶回啓萬萬駭然卿則爲先越俸一等今日內更加草記回啓其二京軍門軍兵城內居生事亦可輕議置之而卿所謂無鱗作隊云者何營有此法乎太涉無稽卿則推考其三禁軍騎士馬政申飭事如許不誠之申飭不如不爲卿則推考其四軍器中預備馬鐵事故規則各營計馬每馬預備十部以備不虞之用壯營以新設之故每馬備置二十部爲例此際有此人之言可謂的確之論然不必勒令一時新備以致煩擾今此回啓專昧格式卿則從重推考其五減軍額事渠言果格言而須待承佐之人可議更張之事姑置之回啓中各營幾哨云云未知爲何說卿則推考其六陞戶軍以京軍代定事渠言亦好而觀勢隨時次次闊狹如今年之爲抑或一道回啓中以陞戶擢爲僉萬戶之說果在於何冊卿則從重推考其七軍兵年限事願免不願免京鄕之事情各異則一番例飭其能令行殊非務實之道卿則推考其八戰船改造事卿太不識船制輕銳則載多而用迅頑鈍則力綿而行掣回啓措語可謂問東答西卿則推考船制與船艙事欲爲提問後處之而廟堂稟處其九軍兵等法外服着事朝廷有紀綱則不令而自禁不然雖日棍千兵日笞百卒何益之有則忽請三法司出禁徒啓撓民之端卿則爲先從重推考其十喬桐置虞候事渠言亦可各道水營之所有者獨於京畿闕却豈成說乎卿則推考罷一幕裨不緊之料創一武弁多緊之窠可謂一擧而兩得統禦事體與他自別名雖虞候堂下中略尊品數差近似好別無糜費之端與否令帥臣指一狀聞事行會其十一山臺戲子事置之則可而已有何騷擾之端卿則推考其十二分養馬直近各營門事渠言亦有所見無論如此如彼政當爛熳商度指一回啓而豈敢草率乃爾卿則推考合行條件從後更爲論理草記可也
정조 19년
兵曹口傳政事訓鍊副正單朴載熙
정조 19년
兪漢寧以義禁府言啓曰保放罪人朴長卨査啓旣已啓下還囚議處之意敢啓傳曰知道
정조 19년
禁府啓目注書趙台榮假注書洪奭周等原情云云傳旨內辭緣泛稱遲晩所當請刑是白乎矣時任史官勿爲請刑載在大典通編議處爲白乎旀洪奭周段傳旨內辭緣泛稱遲晩刑推得情何如判付趙台榮段所供異於所問誠如渠供兩罪俱發與洪奭周罷職放送爲良如敎又啓目副修撰李晴原情云云傳旨內辭緣泛稱遲晩所當請刑是白乎矣曾經侍從勿爲請刑載在大典通編議處何如判付意謂干連於柳事矣渠曰茹痛於韓疏勿論韓柳事屬於渠俾盡蘇救之力於曾往在渠道理無出竭蹶二字供辭勿施館職仍任爲去乎放送使之卽爲出肅入直爲良如敎
정조 19년
判尹徐有隣疏曰伏以臣爲臣不忠行己無狀一矢兩鏑傡及兄弟半歲之內家戶再辱數日之中拳踢交加俯仰跼顧此何人斯方其疏本之未頒也雖不識其何許措說而伏讀批旨若曰仁人君子所不欲掛眼又若曰俾不得復起爲人抑亦忍之甚矣以此而推之槪可想其極口醜辱極意搆誣更無一半分餘地矣古之人遭罹橫逆未知如何處得而若使熱血男子當之只有刎頸剚腹立暴冤枉之情實而臣等質旣荏弱性又冥頑一日二日未辦片時之痛抑又思之若令人言之虛實眞贗不能一番辨明甘受此暗黮以死則惟我聖明縱使俯燭將何以釋一世之疑而解千載之惑乎以是淟涊隱忍拖至于今乃者疏本頒下而便一急書變書之甚者眼目才屬魂魄先褫人臣負此罪名其將安歸彈人劾人從古何限而不料若是之慘且毒也欲殺其兄則殺其兄而已欲殺其弟則殺其弟而已何必一筆句斷竝殺兄弟而後快於心耶蓋其爲說始之以奸憸狎邪終之以元惡巨奸雄賊大奸而中間臚列之千罪萬惡搜羅剔抉無所不有譬如密網之不漏片鱗細櫛之不遺一髮必欲埋之於萬仞坑坎之下俾不得擧頭鳴號張口辨別其爲計也誠巧且密矣而反多見其疎且闊也大抵小人而至於元惡巨奸雄賊大奸者必須有許大心膽許大氣力方可以肆其獰慝恣其陰巧勇於戕害善於饕餐而若臣兄弟之本末長短聖明之所洞悉點檢平生不過是庸庸碌碌畏約拙劣之一下品其於元惡大奸可謂百死而做不得則以何心膽以何氣力餌以榮祿設爲機穽決四方之訟獄掌八路之差除鉗制衆人之口變易擧世之俗乎雖以衆惡所歸類聚搆捏人物題目太不襯當人之見之其孰取信而林惠道載之鬼得不呵笑於地下乎且念臣之兄弟賦性過於柔善做事失之周便除非名義懲討大關係處未嘗有盛氣聲罪之事雖在匪類賤伍雌黃莫設罵詈不及似此稟質矯揉不得以之見譏於人則容可說也媢嫉仇視驅人擠人之目又何謂也旣有所指必有其事未知何人被臣等之媢嫉仇視又未知何人爲臣等之所驅所擠受惡名遭毒鋒者乎橫罹獲脫恩言炳若丹靑幾魚何黨聖敎皎如日星而猶不之省專事勒加曰以釁累曰以諂附此而如彼他尙何說而若彼所謂家間交勉之語決非橫目者所可萌心而旣曰家間則係是至密未知孰聞而孰傳之耶權之一字自來殺人之欛柄而赫日中天物無遁情臣等雖不忠無狀安敢售籠絡之習恣弄之計乎臣自是一个臣而已只知有君不知其他長養雨露依恃日月古我今我依舊自在則何謂之千億化身一生無一寸長而乃所戒者在於虛僞假飾則釣沽詿誤云云又何爲而捃摭至此其餘財貴勢利淫朋胥淪等許多論列無非架鑿之言羅織之說世有公眼自當辨之臣不必呶呶費舌而惟其背馳義理四字何太容易也義理者撑天地亘古今殄滅他不得之一線路逕耳未知言者所謂義理更有別般義理而謂臣背馳也耶因此而繼之曰附異趨之論而甘爲倀鬼約同心之友而迭投章奏放倒身名從他笑罵言者知之而言之是忍也不知而言之是敢也忍與敢之間必居其一矣噫頃在壬子之夏嶺外諸儒相率叫闔而其於大聖人仁精義盡處多未之管測而又於擧國公共之義理便若半國之所獨秉者然臣竊慨然於斯不顧出位之嫌猥徹咫尺之疏而首陳至盛至大之懿德次陳君臣上下所講明之事實仍以討丙丁所以討戊已之微辭奧旨昭載明義錄一部洞陳之以之揄揚以之闡明不但使嶺儒輩灼見而明知如秤得星而已擧世之人莫不詳悉其顚末而往往有爲之泣下者則此果與所謂異趨之人合耶離耶同耶否耶我家自有光明寶藏何必就鐵罏査礦中掇拾而拔取乎今其疏在耳雖使五尺之童見之辨且不難而急於構陷變幻疑亂略無顧忌可謂忍所不忍而敢所不敢矣噫風馬牛不相及爲建德報仇李鎭宅指東意西狂譫妄語何關於臣弟而旣擊臣弟又及臣身集萬古權凶之目恣一紙醜悖之辱渠亦有兄弟是亦可爲者耶臣之善惡非朝薰而暮蕕昨夷而今蹠則前何心說世好而釋新憾後何心張沙射而投井石也噫臣本脆弱蒲柳先衰自經六年草土世念全灰精神都銷臣弟則重病嬰身榮衛未復恂恂如癃廢之人又況閱劫以來形影相依皮殼徒存俱無異於經霜之葉無風自隕左右排擊何其過費心力也伏惟我聖上以天地父母之心垂憐於機獲爼刃之中積忤寡助之批燭其本情心上造化之諭愛之欲生拯濟救拔之恩非止一再愈往愈摯死罪賤臣何以得此闔門感泣不知死所抱此前後恩敎可以含笑入地更無絲毫餘憾而顧臣等腐心痛骨直欲溘然者有之噫自古人臣受之於君父者考之史乘歷歷可數而或有活命而保家者或有量材而授任者或有兄處峻秩而弟處下位者或有弟居要任而兄居散班者未嘗聯武共峙同時竝被而若臣兄弟則俱以至庸之賤特荷不世之遇旣生成之又拔擢之迭踐華膴恒叨近密瘡疣百出而惟殿下容貸之睢盱四集而惟殿下覆燾之隨時隨事曲庇曲保雖慈母之於稚子未足喩其鞠育顧復而夷考數十年任使初無一二事報效辜負之罪實合萬殞惟是所願者忠而利害莫恤於一身所信者心而死生惟聽於上天伈俔而處冥墑而行知恩之蛇念雖切於含珠愛主之馬跋反涉於戀豆門闌盈盛而苦不懷懼鍾漏鳴盡而便不知止且當前後居官之際必多未厭物情之擧以理而推就事而論早晩狼狽可立而俟而況在今秋以後宜乎務積衷悃相挈告退而荐被拯救未忍便訣屢勤提飭莫遂微諒竟未免廁身周行待罪藩維廉恥喪矣貪戀極矣若以此聲罪臣等而迫逐之擊去之固當摧謝恰受之不暇而今者百鏑迭發萬罪俱備上以累則哲之明下以貽淸朝之辱生將爲不忠無狀之人死將爲不忠無狀之鬼茫茫大地蹙蹙靡聘簪履不遺除旨聯翩節旄尙縻亞使替行恩至渥也德至厚也而卽伏見傳敎下者句句諄複字字感泣剖析備盡至及於干和天牌遠辱特令其拔例臣雖頑如豚魚寧或自有其身甘歸於眞箇無憚之科而其奈舊滓新穢疊疊重重衆怒群猜仇仇耽耽決千頃而末由薰洗凜一縷而莫保危命何哉塵刹之報今焉已矣惟有生生世世爲犬馬爲廝養圓酬萬萬分之一而已屛伏荒山席藁俟命瞻望雲天有隕如瀉伏乞聖明將臣兄弟職名傡賜鐫免仍令攸司亟行鈇鉞之誅以爲爲人臣不忠無狀孤恩負國者之戒焉言者之所論列旣已竝擧臣兄弟互相綜錯而臣弟則以謫補而兼廢務勢無以自達且念弟爲兄訟冤是乃四件事則兄爲弟同辭籲天亦無所不可敢此冒萬死陳暴僭越之罪尤無所逃臣竊有憤惋冤鬱疾聲哀號者趙鎭井之疏繼李安默之疏而一時傡出則危怖之言搆捏之說槪可想得而還給有命申辨無路此而不白生亦何爲日夕徊徨骨靑臆塞特令還入頒下使臣得以一暴則雖卽地滅死萬萬無恨惟聖慈哀之憐之曲垂終始之澤焉臣於治疏將上之際又伏見傳敎下者臣於是乎出鬼而爲人矣奉讀未半不覺失聲而痛繼之以血也世固多全無倫脊徒事呑噬之類而豈有白白地凶誣至此之極者耶玆者絲綸之上下數百言照燭之昭晢之竝與區區平日之本情而洞曉之縱使臣剖心自暴何以加於此今古遭罹者之瀝血鳴號而所未得於君上者臣乃不由鳴號而得之天高地育父生母育卽此一事庶可以獲齒人類歸見祖先矣揆以天理人情固當拚棄生死拚棄謗議卽地冒進仰謝肉骨之恩卽地退伏仍請金木之誅而大防當前鐵限難壞臣罪至此萬死有餘修門入望不知所云臣無任云云答曰省疏具悉朴長卨出而卿弟之本心歷歷趙鎭井出而卿之悃愊章章人欲餉禍卿轉爲福理無往而不復事有屈則必伸者卿家之謂也況天可畏三字在卿俯仰不作之明券卿其勿辭斯速肅命
정조 19년
正言李儒修疏曰伏以上天不言以災異示警殿下恐懼怵惕反求諸己誠意懇懇益懋修省之方至下求助之敎此正天人相與轉災爲祥群休畢萃之一大機會而臣於絲綸中夜將曉三字益知殿下理會之深警念之切而有意於更張而自新也臣敢不卽進蕘說仰塞一日之責而竊伏念殿下之所求求之以至誠臣之所將陳皆不過爲循例備文之具但不足槪於聖心是果以實心仰體之道理乎所以自昨至今回徨思量思量而不得燃燭達宵終不覺天之所以警之者何故殿下所以失之者何事也第伏念雷者陽氣之奮發也十月純陰無陽之月也陰氣之收翕不固然後陽氣之發泄無恒如是而天地何以蓄其精四時何以成其功乎當霜雪時不可以雨露當雨露時不可以霜雪況於窮剝之時陽氣用事玆曷故焉人君一天耳無乃施措政令之間霜雪不足雨露大過收翕之功不固而發泄之患無節耶殿下旣反而求之於躬盍念近日擧措與政令也必有暗合而明驗者在其中矣臣適往遠鄕日前纔還始聞其間有江倉幸行事許積復官事逆種移配事臣聞之愕爾實不曉其所以也非常之擧不止一再過中之事駭惑中外丹書無痕而公議愈激隄防隳壞而義理漸晦察微燭隱欲幽在之必伸而希覬成風恩澤或濫推心置腹思龍蛇之皆化而包容或過常法不嚴此皆雨露於霜雪之時發泄於收翕之時也又此事皆出於此月之內則尤豈非暗合明驗於今日之災者耶臣固知聖意欲在於竝遂枯荄導迎和氣而此亦有大不然者朝廷波蕩則一時之恩不足以召和擧國怫鬱則一夫之獲不足以致祥但使遑遑擾擾上下不能鎭安淸靜如是之際二字缺安得不至時變安得不生乎修省之方惟在亟允大臣三司之請赫然改圖還收成命以嚴王法以光聖德猗歟我殿下以天縱之資懋熙緝之工學貫天人治慕三代必愼必誠奉祖訓而重祀典克敬克畏對上帝而亮天功以言乎愛民則躬行祈穀之祭親製勸農之文潦旱癘疫輒施蠲減水火漂頹皆有救助船粟不足而至分內帑雨暘關心而常飭道啓則宜其民無飢寒安生樂業而困苦益甚顚連者多何也臣則謂貪官汗吏之罪也蓋絲麻粟米出于民者什則宜其入于國者一在于民者九而今民皆曰入者什之四五臣未知其三四之歸於何地耶此必廉不足者歸之於自己直不足者歸之於所阿明不足者歸之於吏鄕而然也決非一民之力不能辦一口一歲之食而致此頷顑也惟此矯救之方惟在則哲之明黜陟之公而至於任用也則殿下愛而知其惡惡而知其善登崇俊良雖一藝而必錄傡鑄賢愚蓋無物而不遂明先王之道而斥異端之橫流飭薦剡之法而訪遺賢於側陋則宜其寅協匡輔治際郅隆而嘉猷良謨未聞澤究于下國計民憂致勤獨勞於上何也臣則謂偏黨分製之害也始而言議不合中而仇怨已甚終而干戈相尋互相擠陷朝無完人氣色愁慘何災不臻一言一事初無公是而公非無我無爾但知護黨而伐異朝廷之上摶擊爲事而不暇他念巖穴之下保身爲哲而無意出脚君誰與共國民誰使拯濟如是而至今維持者臣竊伏以謂殿下三代以後首出底聖人也伏願更加三思痛革此弊俾有爲公祛私之效則中和位育之治必不外是而朝著淸明而災異自消矣臣本空疎譾劣不合耳目之任而近又行路之餘身病猝發寒熱往來起動無意天牌屢臨連事違傲惶隕悚懍無地自措伏乞聖明俯察情私遞斥臣所帶之職仍治臣逋傲之罪以肅朝綱以安微分焉臣無任云云省疏具悉當留意爾其勿辭察職
정조 19년
乙卯十月十九日辰時上御誠正閣諸承旨持公事入侍時左承旨申耆右承旨李儒慶左副承旨金勉柱右副承旨兪漢寧同副承旨李庚運假注書具得魯尹命烈記注官金良倜記事官吳泰曾以次進伏訖上命讀奏各房公事耆曰兵房無公事矣儒慶曰吏房無公事矣勉柱曰戶房無公事矣庚運曰禮房無公事矣漢寧讀奏全羅監司徐鼎修啓本殺獄罪人等同推開坐事及黃海監司徐邁修啓本罪人張至冕瑞興府到配事訖命啓下書判付命書傳敎曰都承旨今日又不仕進過矣牌招察任儒慶曰同罪未敍隨卽提稟事曾有定式矣前承旨徐美修副應敎鄭東觀校理沈奎魯副修撰林漢浩持平洪秉臣旣而蒙敍除職而前執義朴瑞源前掌令鄭毅祚前持平金和鍾前校理朴鍾淳前修撰曺允遂韓致應係是同罪故敢此仰達矣上曰竝敍用可也出擧條上曰玉堂李晴之代其已差出而果誰爲之乎注書知入得魯承命回奏曰李升運爲之矣上曰趙重峰致祭事命下矣於京於鄕何處祗受乎自政院問于該曹以爲知入可也上曰漢城判尹徐有隣隨牌城外卽又還鄕云乎耆曰似當然矣自本院方入推考啓辭而入侍有命旣書而未及入矣上曰注書出去持入得魯承命出傳持入命書批答仍命退承史以次退出
정조 19년
行都承旨黃昇源病行左承旨李祖承坐直右承旨申耆坐左副承旨李儒慶坐右副承旨兪漢寧坐同副承旨李庚運坐直注書二員未差假注書具得魯仕直尹命烈仕事變假注書柳台佐仕
정조 19년
藥房提調李時秀右承旨申耆啓曰伏未審日間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟答曰知道
정조 19년
申耆以都摠府言啓曰今日入直內三廳武兼禁軍及軍兵等中日習射請出標信傳曰知道
정조 19년
李庚運啓曰明日常參經筵取稟傳曰停
정조 19년
申耆啓曰備邊司郞廳來言今日賓廳日次而大臣身病不得來會云矣敢啓傳曰知道領相則已有勿爲入來之筵敎右相則中書故事不欲更改勉循陳懇左相之獨賢雖甚可悶次對久未爲之何當可强遣備郞傳諭左相以其附對使之來告該房
정조 19년
申耆啓曰禁衛營將官來言今日本營軍兵日次私習云矣敢啓傳曰知道
정조 19년
申耆啓曰御營廳將官來言今日本廳軍兵日次私習云矣敢啓傳曰知道
정조 19년
李庚運啓曰卽者校理沈奎魯修撰李基讓陳疏徑出原疏纔已捧入矣所當直捧禁推傳旨而此與無端徑出有異推考警責何如傳曰允
정조 19년
兪漢寧啓曰今二十二日啓覆爲之事命下矣處所以何處爲之乎敢稟傳曰熙政堂爲之
정조 19년
傳于申耆曰左承旨入侍
정조 19년
檢校直閣金勉柱啓曰今九月朔新舊選抄啓文臣親試及試射以何日擧行乎敢稟傳曰明日爲之
정조 19년
傳于李庚運曰日次儒生殿講再明日待令上齋儒生應製明日抄啓文臣親試同爲應製集春門外待令今春文臣製述時外等三文臣朱書百選突誦來待內閣云亦令明日待令
정조 19년
傳于李庚運曰儒生殿講再明日爲之事下敎而啓覆以再明日推擇云明日先行製述講則合設於十二月旬頭講事分付成均館
정조 19년
傳于兪漢寧曰啓覆推擇未肅拜刑曹判書參判牌招察任
정조 19년
傳于李庚運曰本閣孟朔御眞大奉審退行於明日而日寒若此右相則曾有下敎左相則自當不爲進參李判府事旣有次對入侍之命勿爲參班事遣檢書官傳諭
정조 19년
傳于李儒慶曰抄啓文臣中時帶臺職人許遞拿處人放送
정조 19년
傳于李祖承曰日寒則宿衛軍兵之袷衣單衣摘奸草記曾有定式而此等微細之事每年必待下敎擧行昨冬飭敎又何如則今日初寒尙無一言兵曹入直堂郞爲先罷職後拿處俾知寒威之嚴其代令該曹口傳差出待下批牌招察任不能檢飭之判堂亦爲推考軍士房坐于仁政門摘奸以啓
정조 19년
李祖承啓曰臣承命進詣仁政門外入直禁軍扈衛軍官局出身金虎門入直軍所着衣服一一摘奸則禁軍朴漢弼扈衛軍官奇景說皆着袷衣袷袴金虎門入直軍金光國金喜得皆着袷袴又詣建陽門外弘化門銅龍門入直軍亦爲摘奸則弘化門入直軍徐命乭朴日孫銅龍門入直軍張龍甲趙德世皆着袷袴分付該曹及各該營以爲考例分給之地何如傳曰允
정조 19년
李庚運啓曰玉堂上下番俱空事甚未安校理沈奎魯修撰李基讓疏批已下與副修撰李晴一體牌招以爲推移入直之地何如傳曰竝許遞前望單子入之待下批牌招察任
정조 19년
玉堂前望單子入之校理吳鼎源李升運副校理鄭來百修撰金熙稷副修撰李明淵落點
정조 19년
李庚運啓曰新除授修撰金熙稷時在慶尙道安東地斯速乘馹上來事下諭何如傳曰允
정조 19년
李庚運啓曰校理李升運副校理鄭來百副修撰李明淵牌不進罷職傳旨今方捧入而玉堂上下番俱空事甚未安校理吳鼎源陳疏入啓修撰金熙稷在外未差之代政官牌招開政差出待下批仍卽牌招以爲推移入直之地何如傳曰只推更爲牌招入直
정조 19년
傳于兪漢寧曰聞再昨日之敎承昨日之批而迷不知改尙在鄕外分義可謂掃地矣行判尹徐有隣罷職
정조 19년
傳于申耆曰靑松府使令該曹口傳差出待下批明日辭朝
정조 19년
吏曹口傳政事以洪彦喆爲靑松府使
정조 19년
以司諫尹序東牌不進罷職傳旨傳于李庚運曰只推
정조 19년
兵曹口傳政事副司直尹行恁單付
정조 19년
以摠戎使徐龍輔狀啓別驍士都試直試一窠加給令該曹稟處事判付內啓下兵曹爲旀依狀請施行事分付爲良如敎
정조 19년
以忠淸監司柳焵狀啓淸安縣民家燒燼事判付內啓下戶曹爲旀此時該邑民人之失所極爲矜惻各別嚴飭顧恤斯速奠接小殘戶如有未納之還穀身布特爲勿徵事行會爲良如敎
정조 19년
兵曹口傳政事副司直金啓洛李肇源單付
정조 19년
醫官邊致翰書啓左議政兪彦鎬病症看審則元氣大虛膈間凝滯之寒痰無時上衝食飮不能順下大便之虛祕已至十許日而脈度則左右三部俱爲虛滑此是上實下虛氣不歸元之致主家方用六君子湯而賜送藥物依下敎齎傳則以爲無狀賤臣重以疾病上煩聖念又有此珍劑之頒下伏枕祗受不勝惶隕感泣之至云此意竝以詮次啓達答曰藥房有邊致翰故大臣病患頻有之若非致翰無看病之醫官乎逐致翰可無看病之行逐送議藥鍼醫中一廳其代差送
정조 19년
李庚運以內醫院提調意啓曰副提調黃昇源今日問安不爲仕進卽爲牌招何如傳曰允
정조 19년
李庚運以內醫院都提意啓曰年例各殿進上臘藥所用牛黃九十四部三分三里麝香一百八十二部五分竝令戶曹宣惠廳進排而丙申新定式加進上牛黃二十部三分以本院春秋兩等元貢中取用何如傳曰允
정조 19년
李庚運以內醫院提調意啓曰因本院關東封進人蔘五斤九兩零退却事草記批旨內此道臣氣力決無雜用山家之理所退數爻中加數擇捧後草記事命下矣本道昨日退却人蔘五斤九兩零更爲取來臣與諸醫官一一擇捧加捧之數爲一斤十兩零竝昨日所捧合爲十斤四兩零餘數三斤十五兩零各別改備以納事另加申飭之意敢啓傳曰退數猶多此道伯固知毁多譽少而以其氣力決不以不合之品封進所退三斤零移施於臘等差員及審藥好爲下送而差員除朝辭使之當日還官可也勿出朝報